《放歌行答从弟墨卿》
唐代·李颀

小来好文耻学武，世上功名不解取。虽沾寸禄已后时，

徒欲出身事明主。柏梁赋诗不及宴，长楸走马谁相数。

敛迹俯眉心自甘，高歌击节声半苦。由是蹉跎一老夫，

养鸡牧豕东城隅。空歌汉代萧相国，肯事霍家冯子都。

徒尔当年声籍籍，滥作词林两京客。故人斗酒安陵桥，

黄鸟春风洛阳陌。吾家令弟才不羁，五言破的人共推。

兴来逸气如涛涌，千里长江归海时。别离短景何萧索，

佳句相思能间作。举头遥望鲁阳山，木叶纷纷向人落。

作者简介：李颀(690-751)，汉族，东川（今四川三台）人（有争议），唐代诗人。少年时曾寓居河南登封。开元十三年进士，做过新乡县尉的小官，诗以写边塞题材为主，风格豪放，慷慨悲凉，七言歌行尤具特色。